吳門道歸書懷
作者：劉宰
朝代：宋

paragraphs: 投閒三十年，日與木石俱。
暮景際休明，搜羅逮樵漁。
洪造賜甄收，羣公交薦書。
殷勤奉明詔，婉孌辭田廬。
一寒不自揣，五窮暗揶揄。
行行步京畿，迎勞多軒車。
眼青見故人，皆歎此老臞。
形容不自惜，奈此氣昏愚。
席間迷舊識，筆底誤新書。
十目所共睹，一語良非虛。
儻昧知止戒，不反田園居。
去去入脩門，蹇步接天衢。
深虞眩聞見，狂易滋發舒。
籲天寫真情，浩歌賦歸歟。